
	ПРЕДЛОГ                      Број: 02 - __________П Р Е Д Л О Г
_______ 2026 година
С к о п ј е

ЗАПИСНИК
од Дваесеттата седница на Управниот одбор на
Фондот за здравствено осигурување на Република Северна Македонија,
одржана на 20 јануари 2026 година со почеток во 11,00 часот 
во просториите на Фондот 

Присутни членови на Управниот одбор:
· Ирена Петковски - претставник од Министерството за финансии –претседател;
· [bookmark: _Hlk184113351][bookmark: _Hlk100059169]Дритан Даути -  претставник од Министерството за здравство –заменик претседател; 
· Бранко Азески – претставник од Сојуз на стопански комори на Македонија - член;
· [bookmark: _Hlk188953232]д-р Димитар Димитриевски – претставник од здружението на пензионерите – член;
· Маја Чемерикиќ Велковска– претставник од Организацијата на потрошувачи – член;
· [bookmark: _Hlk217291470]проф. д-р Калина Гривчева Старделова– претставник од Лекарската, Фармацевтската и Стоматолошката комора на Македонија - член;
· Трпе Деаноски- претставник од Сојузот на синдикатите на Македонија – член.

[bookmark: _Hlk177543659]Присутни од ФЗОРСМ:
· Сашо Клековски, В.Д. Директор на ФЗОРСМ;
· Христо Трповски, раководител на одделението за регрес и судски постапки, во својство на лице одговорно за организирање на работата на Управниот одбор на ФЗОРСМ;
· Мелиха Рахим, со задолжение републички контролор – инспектор, во својство на записничар.

Седницата ја отвори и водеше претседателката Ирена Петковски. На почетокот утврди дека на седницата се присутни сите членови на Управниот одбор. Со тоа условите за полноважно работење и одлучување  на Управниот одбор се исполнети, по што го прочита претходно доставениот 

П Р Е Д Л О Г - Д Н Е В Е Н  Р Е Д

· Усвојување на записникот од Деветнаесетата седница на Управниот одбор одржана на 25 декември 2025 година

1. Предлог за донесување на Годишен план за јавни набавки за 2026 година на Фондот за здравствено осигурување на Република Северна Македонија;
2. Разгледување на известување со укажување од Стручната комисија која го утврдува предлогот на Листата на лекови кои паѓаат на товар на Фондот; 
3. Разгледување на предлог од Стручната комисија која го утврдува предлогот на Листата на лекови кои паѓаат на товар на Фондот; 
4. Анализа на дијализата ина цената на дијализата во Македонија со Барање на Нефроплус и Диамед за зголемување на цена и Коментари на Нефроплус и Диамед на нацрт анализата;
5. Разгледување на Предлог – закон за високи раководители во органите на државната управа и фондовите и Мислење на Фондот по однос на Предлог – законот;
6. Предлог за изменување на Одлуката за утврдување на референтни цени за пакетите на завршени епизоди на лекување за специјалистичко-консултативна здравствена заштита – амбулантски;
7. Предлог за донесување Одлука за склучување анекси на договори за издавање  ортопедски и други помагала;
8. Разгледување на Годишен план за извршување на целосни финансиски контроли во јавните здравствени установи за 2026 година;
9. Разгледување на приговори по одлуки за избор на кандидати по јавен оглас;
10. [bookmark: _Hlk161644419]Разно.

По изложувањето на предлог дневниот ред, претседателката праша дали има и други предлози за дневниот ред на денешната седница. Бидејќи немаше други предлози за дневниот ред на седницата, за Дваесеттата седница на Управниот одбор на Фондот за здравствено осигурување на Република Северна Македонија едногласно се усвои следниот

Д Н Е В Е Н  Р Е Д

· Усвојување на записникот од Деветнаесетата седница на Управниот одбор одржана на 25 декември 2025 година

1. Предлог за донесување на Годишен план за јавни набавки за 2026 година на Фондот за здравствено осигурување на Република Северна Македонија;
2. Разгледување на известување со укажување од Стручната комисија која го утврдува предлогот на Листата на лекови кои паѓаат на товар на Фондот; 
3. Разгледување на предлог од Стручната комисија која го утврдува предлогот на Листата на лекови кои паѓаат на товар на Фондот; 
4. Анализа на дијализата ина цената на дијализата во Македонија со Барање на Нефроплус и Диамед за зголемување на цена и Коментари на Нефроплус и Диамед на нацрт анализата;
5. Разгледување на Предлог – закон за високи раководители во органите на државната управа и фондовите и Мислење на Фондот по однос на Предлог – законот;
6. Предлог за изменување на Одлуката за утврдување на референтни цени за пакетите на завршени епизоди на лекување за специјалистичко-консултативна здравствена заштита – амбулантски;
7. Предлог за донесување Одлука за склучување анекси на договори за издавање  ортопедски и други помагала;
8. Разгледување на Годишен план за извршување на целосни финансиски контроли во јавните здравствени установи за 2026 година;
9. Разгледување на приговори по одлуки за избор на кандидати по јавен оглас;
10. Разно.

Потоа се пристапи кон разгледување на точките на дневниот ред.

· Усвојување на записникот од Деветнаесетата седница на Управниот одбор одржана на 25 декември 2025 година

Управниот одбор едногласно и без забелешки го усвои записникот од Деветнаесетата седница на Управниот одбор.

ТОЧКА 1 - Предлог за донесување на Годишен план за јавни набавки за 2026 година на Фондот за здравствено осигурување на Република Северна Македонија.

Директорот Сашо Клековски образложи пред членовите на Управниот одбор дека нема промени во буџетот за функционални расходи и дека станува збор за редовни јавни набавки, при што најголемиот дел се однесува на ИТ. Тој посочи дека нема разлика во однос на минатата година и дека јавните набавки се во рамки на одобрените средства од Министерството за финансии. Директорот наведе дека одобрениот буџет на Фондот за 2026 година не е доволен за целосна дигитализација на институцијата, што ќе претставува сериозен предизвик во работењето. Дополнително, директорот Клековски истакна дека во однос на трезорското работење, на Фондот му е потребно ново софтверско решение, со цел усогласување со ЕУ регулативите, за што институцијата во моментов не располага со доволни финансиски средства.

Потоа, Ирена Петковски се осврна на реден бр.12 од Предлог годишниот план за јавни набавки за 2026 година – Лиценци за периметарска заштита на ИТ инфраструктура (firewall) + WAF и укажа дека проценетата вредност на договорот, односно рамковната спогодба за 2025 година била за 50% пониска во однос на 2026 година. На ова, директорот Клековски одговори дека станува збор за проценети вредности од спроведени истражувања на пазарот и дека има соодветна комисија за проценка.

Дополнително, директорот Клековски ги информираше членовите на Управниот одбор дека е во план да се спроведе целосна дигитализација на архивата, поради непропорционалност во бројот на вработени во подрачните служби на Фондот, со цел да може да се разменуваат предмети за работа помеѓу подрачните служби.

На ова, Трпе Деаноски ја посочи разликата во платите помеѓу вработените во централата и подрачните служби на Фондот и наведе дека е неопходно да се приближат платите, особено за Подрачната служба Скопје, каде што обемот на работа е многу голем.

По даденото објаснување и дискусијата, Управниот одбор едногласно донесе

Годишен план
за јавни набавки за 2026 година на Фондот за здравствено осигурување на Република Северна Македонија

ТОЧКА 2 - Разгледување на известување со укажување од Стручната комисија која го утврдува предлогот на Листата на лекови кои паѓаат на товар на Фондот.

Директорот Сашо Клековски наведе дека станува збор за одговор од Стручната комисија, согласно одлуката на Управниот одбор донесена на Осумнаесеттата седница, со која беше одложено гласањето по точката 1 од дневниот ред – разгледување на предлози од Стручната комисија која го утврдува предлогот на Листата на лекови кои паѓаат на товар на Фондот. Со наведената одлука, Фондот беше задолжен да се обрати до Стручната комисија која го утврдува предлогот на Листата на лекови кои паѓаат на товар на ФЗОРСМ, со цел да и даде соодветни насоки за понатамошно постапување. Дополнително, директорот наведе дека ќе се направат максимални напори лекот nadroparin да биде префрлен од Листа Б на Листа А од Листата на лекови кои паѓаат на товар на ФЗОРСМ.

Маја Чемерикиќ Велковска укажа дека стручната комисија треба редовно да укажува на  МАЛМЕД и за ажурирање на АТК кодовите на сите лекови кои имаат Одобрение за пуштање на готов лек во промет за кои е потребно вакво ажурирање.

ТОЧКА 3 - Разгледување на предлог од Стручната комисија која го утврдува предлогот на Листата на лекови кои паѓаат на товар на Фондот.

Директорот Сашо Клековски образложи пред членовите на Управниот одбор дека предлогот на стручната комисија за префрлање на лекот enoxaparin од Листа Б, на  Листа А на Листата на лекови кои паѓаат на товар на ФЗОРСМ е на иницијатива на Фондот, со цел осигурените лица да можат овој лек да го подигнат на рецепт во аптека, со што нема да има потреба да одат на шалтерите во подрачните служби на Фондот за поднесување на документи за рефундација на средства за лекови, а и службите на Фондот нема да бидат толку оптоварени со оваа проблематика, бидејќи најголем дел од рефундациите на средства за лекови се однесуваат на лекот enoxaparin, што е еден пример за рационализација.

По даденото објаснување, Управниот одбор едногласно го усвои Предлогот од Стручната комисија која го утврдува предлогот на Листата на лекови кои паѓаат на товар на Фондот и донесе

Одлука
за изменување и дополнување на Листата на лекови кои паѓаат на товар на Фондот за здравствено осигурување на Република Северна Македонија

ТОЧКА 4 - Анализа на дијализата и на цената на дијализата во Македонија со Барање на Нефроплус и Диамед за зголемување на цена и Коментари на Нефроплус и Диамед на нацрт анализата.

Директорот Сашо Клековски образложи пред членовите на Управниот одбор дека повеќе прашања во Фондот со години остануваат отворени. Како едно од решените прашања го посочи зголемувањето на референтната цена на дел од пакетите на завршени здравствени услуги, при што ефектот од оваа мерка ќе биде фактурирање на околу 1,5 милијарди денари повеќе од страна на здравствените установи кон Фондот, што ќе придонесе за одржливост на установите на ниво од минимум 80%. Како дополнително отворено прашање, директорот ги наведе барањата на приватните провајдери за зголемување на референтната цена на хемодијализата за околу 25%, со цел усогласување со нивото на инфлација во државата. Во таа насока, Фондот побарал од сите здравствени установи кои изведуваат хемодијализа да достават детални пресметки за трошоците за спроведување на методата, при што до Фондот пристигнале пресметки со значителни разлики меѓу јавните и приватните провајдери. Директорот Клековски ги информираше членовите на Управниот одбор дека Фондот ги исплаќа сите извршени дијализни третмани на здравствените установи. Тој посочи дека просечната стапка на добивка кај приватните провајдери кои ја изведуваат методата на хемодијализа изнесува 17%, што е во рамки на очекуваното ниво од 10% до 20%. Согласно извршените анализи, предлогот на Фондот е да се одбие барањето на приватните провајдери, имајќи предвид дека инфлацијата не може да биде единствен основ за корекција на цената. Дополнително, согласно важечките законски и подзаконски акти, доктор по општа медицина може да раководи со дијализен центар, при што платата на доктор по општа медицина и на специјалист по нефрологија не е иста, што исто така влијае врз структурата на трошоците. Директорот нагласи дека не постои аргумент кој би оправдал зголемување на цената на дијализата, бидејќи Фондот како институција мора да обезбеди фер маржа кон сите здравствени установи со кои има склучено договор, при што како пример ги наведе аптеките, кои работат со добивка од 1,5%. Понатаму, директорот Клековски истакна дека финансиските сметки на приватните провајдери кои вршат дијализен третман со години не биле ревидирани и дека истите треба да бидат предмет на ревизија, со цел Фондот да има увид во реалните расходи. Во однос на ограничувањето од 10% за право на хемодијафилтрација на товар на Фондот од вкупниот број осигурени лица на дијализа во соодветната здравствена установа, Фондот планира да го укине, но притоа е неопходно изготвување на стручни водичи. Дополнително, директорот посочи дека Македонија е една од ретките земји во која бројот на пациенти на дијализа континуирано расте, што се должи на недоволна специјалистичка грижа и ограничен пристап до современи лекови. Фондот за здравствено осигурување годишно издвојува околу 22 милиони евра за исплата на извршените дијализи во приватните здравствени установи, што ги обврзува истите редовно да доставуваат ревидирани и целосни извештаи до Фондот.

По даденото објаснување, Управниот одбор едногласно  одлучи да се одбие барањето на  „Нефроплус“ и „Диамед“ за зголемување на цената на дијализата.

ТОЧКА 5 - Разгледување на Предлог – закон за високи раководители во органите на државната управа и фондовите и Мислење на Фондот по однос на Предлог – законот.

Директорот Сашо Клековски појасни пред членовите на Управниот одбор дека материјалите подготвени за оваа точка од дневниот ред имаат информативен карактер. Тој посочи дека моделот на функционирање на Фондот за здравствено осигурување е позитивно оценет на меѓународно ниво.

Трпе Деаноски се осврна на предлог-законот и истакна дека истиот не е соодветно подготвен, при што наведе дека е потребно во процесот на именување на високите раководители да се организира јавно сослушување со претходно формирана комисија. Според него, на тој начин би се овозможило вклучување на приватниот сектор и невладините организации, со цел поставување прашања и давање конструктивни предлози.

ТОЧКА 6 - Предлог за изменување на Одлуката за утврдување на референтни цени за пакетите на завршени епизоди на лекување за специјалистичко-консултативна здравствена заштита – амбулантски.

Директорот Клековски појасни дека Комисијата за референтни цени на здравствени услуги, во рамките на своите надлежности иницираше ревизија на цените на пакетите на завршени здравствени услуги од специјалистичко – консултативна здравствена заштита, односно АСК и АИМ пакетите. Притоа  Комисијата не забележала дека пакетот АСК 3 – Проширен специјалистички пакет со контрола и дијагностика, со одлука на Управниот одбор е укинат во 2010 година, па за истиот предложи промена на референтната цена. Директорот наведе дека од тие причини потребна е измена на Одлуката за изменување и дополнување на Одлуката за утврдување на референтни цени за пакетите на завршени епизоди на лекување за специјалистичко – консултативна здравствена заштита – амбулантски, донесена од страна на Управниот одбор на Фондот на седницата одржана на 25.12.2025, со која кај услугата со шифра АСК, во колоната 4 бројот „900“ се заменува со бројот „1.700“.

По даденото објаснување, Управниот одбор едногласно донесе

Одлука
за изменување и дополнување на Одлуката за утврдување на референтни цени за пакетите на завршени епизоди на лекување за специјалистичко – консултативна здравствена заштита – амбулантски

со која се брише цената на укинатиот АСК3 пакет за завршени здравствени услуги.

ТОЧКА 7 - Предлог за донесување Одлука за склучување анекси на договори за издавање  ортопедски и други помагала.

Директорот Сашо Клековски образложи дека станува збор за точка која била разгледувана и на претходни седници и претставува редовна точка на седниците на Управниот одбор. Тој укажа дека се исполнети сите критериуми за потпишување на анексите, со што за наведените установи се врши проширување на листата на помагала кои ги издаваат на товар на Фондот.

По даденото објаснување, Управниот одбор едногласно донесе

Одлука
за склучување анекси на договори за издавање  ортопедски и други помагала
со која се врши проширување на листата на помагала кои приватните здравствени установи ги издаваат на товар на Фондот

ТОЧКА 8 - Разгледување на Годишен план за извршување на целосни финансиски контроли во јавните здравствени установи за 2026 година.

Директорот Клековски појасни пред членовите на Управниот одбор дека станува збор за план за контроли кој треба да биде разгледан и одобрен од нивна страна. Дополнително, директорот истакна дека, согласно забелешките на ДЗР, се спроведува процес на дигитализација на извршувањето на контролите. Во таа насока, Фондот набавил лаптоп компјутери, со што записниците од извршените контроли ќе се потпишуваат електронски и веднаш ќе се прикачуваат во системот на Фондот, со цел зголемување на ефикасноста и транспарентноста во работењето.

По даденото објаснување, Управниот одбор едногласно го одобри Годишниот план за извршување на целосни финансиски контроли во јавните здравствени установи за 2026 година.

ТОЧКА 9 - Разгледување на приговори по одлуки за избор на кандидати по јавен оглас.

Директорот Сашо Клековски ги информираше членовите на Управниот одбор дека до нив се доставени приговори по одлуките за избор на кандидати по јавен оглас, со цел нивно разгледување и постапување.

По разгледување на приговорите, членовите на Управниот одбор, со исклучок на Трпе Деаноски кој беше воздржан, побараа од Фондот да се даде поисцрпно образложение за одбиените кандидати по спроведениот јавен оглас за вработување, при што во подготовката на новото образложение да биде вклучена и правната служба на Фондот. Дополнително, членовите на Управниот одбор побараа на увид да им бидат доставени и образложенијата за примените кандидати по спроведениот јавен оглас за вработување.

Со тоа, дневниот ред беше исцрпен по што претседателката Ирена Петковски во 12,00 часот ја заклучи Дваесеттата седница на Управниот одбор на Фондот.


              Записничар,                                                                                 Управен одбор
             Мелиха Рахим                                                                                Претседател,
[bookmark: _Hlk125545888]                                                                                                Ирена Петковски

